هل هو تصحيح ولا ..... ؟؟؟؟؟


بعض المحللون بيقولوا تصحيح... والبعض بيقول لا..
طيب يعنى إيه تصحيح .... ببساطة يعنى فيه حاجة غلط ولازم نصلحها ... صح ؟


طيب إيه الغلط اللي المحللين كانوا شايفينه .. وأنت مش شايفه .. ولا هم بيبصوا على حاجة غير اللي إحنا بنبص عليها ...

هل كان فيه أسهم ارتفعت جدا وكانت أسعارها بارتفاعاتها فاقت كل المؤشرات .. وأنتم ما شفتوش 
مؤشراتها ...؟

هل هذه الأسهم كانت تباع وتشترى على أسعار فوق المتوقع لها وأطاحت بكافة نقاط المقاومة الأولى والثانية والثالثة والرابعة ووووو
هنا ....فيه حاجة غلط في أسعار السلع دى التي تفوق قيمتها السوقية ....
هنا بيحصل تصحيح للأسهم دى .. وتقلب .. وتبدأ في الخسارة..

طيب أنا عاوز أعرف إمتي نعرف ان ده تصحيح ؟

لو كسر السهم كل نقاط المقاومة دون توقف ، دون أن نجد أخبار حقيقية تؤيد صعوده ولكنه يرتفع ويصعد والتفاؤل يسوده ...هنا لازم يحصل تصحيح ولازم تخرج .. وإحنا شفنا حالات كتير زى دى .. وقلنا يا جماعة حدد لنفسك سقف للربح 25%أو 50% ولكن إخرج لما تلاقى اللي أنت عاوزه حصل ... وقلنا كذا مرة خسارة المكسب أفضل ألف مرة من خسارة رأس المال ... صح ياجماعة ..
عاوزين نحاول نتعلم من أخطاءنا .. عاوزين مانكررش الغلط .. عاوزين نحس إن إحنا لما بنقرأ حاجة بنستفيد منها .. وبنقرأ اللى بين السطور .. ونحاول نعمل سيناريوهات فى دماغنا .. لو خرجت بمكسب كذا دلوقتى احسن ولا أستنى مكسب كذا .. طيب لو السهم نزل عند كذا أخرج ولا أستنى كذا ..
عاوزين نستفيد من اللى بيتقال .. مش تحليل السهم وطالع ولا نازل وسلامو عليكم ..
عاوزين نتعلم من الأخطاء ....

طيب مش عاوزين نبكى على اللبن المسكوب .. زى ما بيقولوا ..
نعمل إيه .. لما يأتى طوفان التصحيح ؟ 

هوة دة السؤال دلوقتى ... نعمل إيه 

فيه برضه كذا سيناريو ...

الأول :
واحد مذاكر ...خرج من ساعة ما قلنا إن المؤشرات إتملت جدا ، وكنا بنكتب المؤشر كذا وصل كذا .. وهوة ذاكر كويس وإقتنع باللى قلناه .. وخاف من خسارة رأس المال وإكتفى بالمكسب اللي كسبه وخرج ورضى بمكسبه ... ... مش إحنا قلنا كدة كذا مرة ..
طيب دة هيعمل إيه ....
يستنى جلستين متتاليتين ليتأكد من هدوء العاصفة .. وأن التصحيح خذ وقته وأرتاح وما بقاش عنده نفس تانى .. ووصلت الأسعار إلى مستويات شراء جيدة ..... يدخل يشترى بكل فلوسه ..
لآن بعد عاصفة التصحيح .. عاصفة الارتفاع 

الثانى :
واحد ما ذاكرش معانا .. وكان كل همه يشوف الشارت فيه إيه هنا وهناك وفى منتدى تانى ويسأل ويعرف المحللين بيقولوا إيه وسلامو عليكوا ..وما خرجش لآنه مافهمش .. كان مستعجل .. عاوز يعرف ويجرى ....
طيب .. صاحبنا دة - وما أكثره وأنا بأعذره المرة دى بس - يعمل إيه ، يتصرف إزاى النهاردة ..
شوفوا صاحبنا دة يعمل حاجة من الأقتراحات دى وفقل لظروف كل واحد فينا ووفقا لنوع الأسهم اللي مشترى فيها ..يعنى التصرف في الأسهم اللي طلعت فجأة ومالهاش أي أساس مالي ... غير الأسهم القوية .. غير الأسهم اللي بتجامل ... غير غير غير ..

طيب .. إيه الاقتراحات :
1. يقف زى ما هوة وما يعملش حاجة لو حاسس إنه مش مضارب شاطر أو ظروفه ما تسمحش يبقى قدام شاشة .. وينتظر حتى تهدأ العاصفة والأسعار هترجع تانى .. وهترجع أعلى من النهاردة .

2.  لو مضارب شاطر ..ينسى متوسط سعره ، ويبيع بأعلى سعر فى الجلسة ، ويشترى تانى بسعر أقل طبعا علشان يقلل التكلفة .

3. لو معاك سيولة إدخل وإشترى من السهم اللى معاك لو سعره منخفض جدا وجاب أخره ... علشان تخفض متوسطك وهتبيعه تانى ..ولو سهمك أصلا مش من الأسهم القوية اللى مرشحة ومنتخبة من الأسهم الصاعدة .. إبعد عنه وإدخل فى الأسهم الصاعدة وإعمل دورة تخفض بيها خسارتك ..
فرصة الدخول فى التصحيح فرصة جيدة ... لكن إنتظروا العاصفة حتى تهدأ ... وإتفرجوا .. حتى لو التصحيح خلص قل جلستين زى ما إتعلمنا ... برضه نتفرج ولو حتى جلسه .. حتى لو هنشترى بسعر أعلى شوية مش مهم .. أحسن ما أشترى وتبقى زى المثل الشعبى اللي بيقول " جة يكحلها عماها "

يا جماعة .. علشان خاطرى .. إقروا كويس .. مرة وإثتين وثلاثة ... وكل واحد يحلل أسهمه ويشوف ويقارن.
د. جيهان جمال

